XORIJDAGI VATANDOShLAR BILAN ALOQALARNI MUSTAHKAMLAShGA DOIR ChORA-TADBIRLAR TO‘G‘RISIDA

O‘zbekistonning suveren respublika, xalqaro huquqning mustaqil subyekti deb e’lon qilinishi qonun chiqaruvchi, ijrochi va boshqa idoralar oldiga mutlaqo yangi vazifalar qo‘ymoqda. U yoki bu sabab bilan O‘zbekiston hududidan tashqarida yashayotgan vatandoshlarga nisbatan o‘z siyosatini aniqlab olish ana shunday vazifalar sirasiga kiradi.
 Oldingi tuzumdan, uning qaram xalqlariga zulm o‘tkazish asoslangan siyosatidan qolgan meros oqibatida bu masalaning ahamiyati juda ham ortib ketdi, zotan oldingi tuzum tufayli boshqa ko‘plab ulkan, fojiali muammolar qatori Afg‘oniston urushi harbiy asirlarining muammosi ham yuzaga keldi.
 Xorijdagi vatandoshlarning to‘planib qolgan muammolarini tezlik bilan hal etish, mustaqil va suveren O‘zbekistonning ijtimoiy-iqtisodiy va madaniy uyg‘onish jarayonida ularning faol va teng huquq asosida ishtirok eta olishlari uchun qulay sharoitlar yaratib berish, Afg‘onistondagi urush davrida O‘zbekiston Respublikasidan borib, asirlikka tushib qolgan harbiy xizmatchilarni ona yurtiga qaytarish maqsadida va adolat tantana qilishi uchun O‘zbekiston Respublikasi Oliy Kengashi qaror qiladi:
 1. SSSR Oliy Kengashining Rayosati 1955-yilda qabul qilgan “1941—1945-yillardagi Ulug‘ Vatan urushi davrida bosqinchilar bilan hamkorlik qilgan sovet fuqarolarini afv etish to‘g‘risida”gi Farmon xorijdagi vatandoshlarimizga nisbatan amalda hanuzga qadar qo‘llanilmaganligi munosabati bilan, fuqarolarning va xorijdagi vatandoshlarning ko‘plab murojaatlarini e’tiborga olgan holda hamda insonparvarlik yuzasidan O‘zbekiston Respublikasi Prezidentidan u yoki bu sabab bilan o‘z yurtidan tashqarida qolib ketgan vatandoshlarni, shu jumladan Afg‘onistondagi urush davrida asirlikka tushib qolganlarni afvu umumiy etish so‘ralsin.
 2. O‘zbekiston Respublikasi Prezidenti huzuridagi Vazirlar Mahkamasi ikki oylik muddat ichida mustaqil tarzda xorijdagi vatandoshlar bilan olib borilayotgan ishlarni yanada kuchaytirish yuzasidan hukumat dasturini ishlab chiqsin.
 3. O‘zbekiston Respublikasi Adliya vazirligi Tashqi ishlar va Ichki ishlar vazirliklari bilan hamkorlikda uzog‘i bilan ikki oy muddat ichida xorijiy mamlakatlarda yashayotgan va O‘zbekiston Respublikasining fuqarosi bo‘lish istagini bildirgan vatandoshlarning iltimoslarini qanoatlantirish imkoniyatlari to‘g‘risidagi tegishli yuridik hujjatlarni tayyorlasinlar.
 4. O‘zbekiston Respublikasi Tashqi ishlar vazirligi boshqa masalalar bilan bir qatorda vatandoshlarning Vatan bilan aloqa qilishga doir masalalarni faol hal etish uchun ular ko‘plab yashayotgan xorijiy davlatlarda O‘zbekiston Respublikasining vakolatxonalarini ochishni tezlashtirsin.
 5. O‘zbekiston Respublikasi Oliy Kengashining Rayosatiga O‘zbekistondan borib bedarak yo‘qolgan harbiy xizmatchilar taqdirini aniqlash hamda asirlikka tushib qolganlarni ozod qilib, yurtiga qaytarish xususida xorijiy davlatlarning vakillari va afg‘on oppozitsiyasi rahbarlari bilan muzokaralar olib borish uchun xalq deputatlari va mutaxassislardan iborat maxsus guruh tuzish vazifasi topshirilsin.